**Împușcă-mă s-ajung în paradis**

*Ioan Grigoraș Liliana Trif*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- Fereastra dinspre toamn-o las deschisă

Și lampa pe birou să pâlpâie

În noaptea asta rece și proscrisă

Când inima te vrea și bâjbâie

Prin bezna cu parfum de levănțică

Chemându-te, din fructul interzis

Să-mi dai un glonte sau doar o alică

Și împușcat s-ajung în paradis

Că nu mai pot trăi în abstinență

Cu frica de păcat la orice gând,

Să-ți desenez conturul în absență,

Cum s-o mai fac, iubito, până când?

- Promit să vin, dar lasă-mi puţin soare

Şi-un semn să ştiu pe unde rătăceşti,

Închide-un vis în floarea de cicoare

Ce râde-n ochii tăi. În două ceşti

Să torni licoarea toamnelor, pedeapsa

Să fie dulce, magicul păcat

Să-l descifrezi alunecând pe coapsa

De sub mătăsuri negre şi-ncurcat

Să nu-nţelegi ce arme port în mână,

Prin săbii îţi promit c-o să te trec,

Iubite, moartea asta se amână,

Că vreau cu tine viaţa s-o petrec.

Ioan Grigoraș Liliana Trif